《借居鸬鹚山中一首呈方允迪道踪昆仲》
宋代·刘一止

长松舞高寒，落涧泻清泚。笙簧响天上，金石鸣地底。

云容何润泽，下有隐君子。乐此山水音，清若变流徵。

怪我从何来，尘土两目眯。寇戎在江浒，荐食心未已。

赤囊走边报，朝暮异忧喜。安知隐人乐，胜绝有如此。

古来成败事，不入山中耳。愿言晚相收，置我岩壑里。

酌泉得醒心，茹朮可不死。况有载酒人，半道同栗里。

作者简介：刘一止（1078～1160）字行简，号太简居士，湖州归安（今浙江湖州）人。宣和三年进士，累官中书舍人、给事中，以敷文阁直学士致仕。为文敏捷，博学多才，其诗为吕本中、陈与义所叹赏。有《苕溪集》。